               EURÓPSKA KOMISIA
            V Bruseli17. 12. 2020
            COM(2020) 847 final
            2020/0376(NLE)
            Návrh
            ROZHODNUTIE RADY
            o pozícii, ktorá sa má zaujať v mene Únie v súvislosti so Sektorovým dohovorom o vývozných úveroch na civilné lietadlá

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v súvislosti so Sektorovým dohovorom o vývozných úveroch na civilné lietadlá (ďalej len „sektorový dohovor o lietadlách“ alebo „SDL“) v súvislosti s plánovaným spoločným stanoviskom v súlade s časťou 4 oddielom 3 dohovoru SDL.

               2.Kontext návrhu

               2.1.Sektorový dohovor o vývozných úveroch na civilné lietadlá

               Cieľom sektorového dohovoru o lietadlách je poskytnúť rámec pre predvídateľné, jednotné a transparentné využívanie štátom podporovaných vývozných úverov na predaj alebo prenájom lietadiel a súvisiaceho tovaru a služieb uvedených v článku 4 písm. a) dohovoru SDL. Sektorový dohovor nadobudol účinnosť 1. februára 2011.

               Sektorový dohovor o lietadlách tvorí prílohu III k Dohode o štátom podporovaných vývozných úveroch (ďalej len „dohoda“), ktorá je administratívne zakotvená v OECD a sekretariát OECD pre vývozné úvery k nej poskytuje podporu. Dohoda ani sektorový dohovor o lietadlách však nie sú právne akty OECD
                  1
               .

               Európska únia je zmluvnou stranou dohody a sektorového dohovoru o lietadlách, ktoré boli transponované do acquis Spoločenstva nariadením Európskeho parlamentu a Rady (EÚ) č. 1233/2011 zo 16. novembra 2011
                  2
               . Dohoda aj sektorový dohovor o lietadlách sú preto právne záväzné, keďže ide o záležitosť práva Únie.

               2.2.Účastníci dohovoru SDL

               Sektorový dohovor o lietadlách má v súčasnosti desať účastníkov (ďalej len „účastníci dohovoru SDL“): Austrália, Brazília, Európska únia, Japonsko, Kanada, Kórea, Nový Zéland, Nórsko, Spojené štáty a Švajčiarsko. Účastníci dohovoru SDL prijímajú rozhodnutia o zmenách dohovoru SDL a môžu prijímať spoločné stanoviská v súlade s časťou 4 oddielom 3 dohovoru SDL. Rozhodnutia sa prijímajú konsenzom, takže ak niektorý z účastníkov vznesie námietku, zmenu dohovoru SDL alebo spoločné stanovisko nie je možné prijať.

               Európska komisia zastupuje Úniu na zasadnutiach účastníkov dohovoru SDL, ako aj pri rozhodovaní účastníkov písomnými postupmi.

               Spoločné stanovisko je nástroj v rámci dohovoru SDL, ktorý účastníkom výnimočne umožňuje odkloniť sa od ustanovení dohovoru SDL v súvislosti s konkrétnou transakciou alebo dočasne v prípade nešpecifikovaného počtu transakcií. Spoločné stanoviská sa môžu prijímať písomným postupom tak, že účastník nereaguje, keďže sa predpokladá, že nereagujúci účastník navrhované spoločné stanovisko prijíma. To isté platí aj v prípade, keď účastník uvedie, že nezaujíma žiadne stanovisko. Odpovede na navrhované spoločné stanovisko sa v zásade predkladajú do 20 kalendárnych dní (článok 29 dohovoru SDL). Sekretariát OECD pre vývozné úvery informuje účastníkov o tom, či spoločné stanovisko bolo prijaté, a dohodnuté spoločné stanovisko nadobúda účinnosť tri kalendárne dni po tomto oznámení (článok 32 dohovoru SDL).

               2.3.Pripravovaný akt účastníkov dohovoru SDL

               Pripravovaným opatrením by bol návrh spoločného stanoviska, ktorý by sa predložil účastníkom dohovoru SDL v súlade s časťou 4 oddielom 3 dohovoru SDL. Navrhované spoločné stanovisko by bolo naliehavým a výnimočným opatrením s cieľom reagovať na hospodársky pokles v dôsledku zdravotnej krízy spôsobenej ochorením COVID-19 a zmierniť závažný vplyv krízy na európske odvetvie civilného letectva (ďalšie podrobnosti sú uvedené ďalej v oddiele 3). V prípade schválenia by sa týmto navrhovaným spoločným stanoviskom dočasne zmenilo ustanovenie dohovoru SDL upravujúce splácanie istiny (článok 13 dohovoru SDL), ktoré by následne malo právne účinky v EÚ, keďže by išlo o záležitosť práva Únie (pozri bod 2.1).

               Vzhľadom na núdzovú povahu opatrenia by sa návrh mal predložiť čo najskôr a v prípade jeho schválenia by sa pripravované spoločné stanovisko malo začať uplatňovať pre všetkých účastníkov tiež čo najskôr. Vďaka osobitnému 20-dňovému zjednodušenému písomnému postupu stanovenému v dohovore SDL (pozri bod 2.2) môžu účastníci automaticky schváliť návrh Únie na spoločné stanovisko ako konečné znenie spoločného stanoviska, pokiaľ nebude vznesená žiadna námietka, a spoločné stanovisko by malo nadobudnúť účinnosť tri dni po skončení postupu.

               Vzhľadom na uvedené skutočnosti je vhodné stanoviť návrh Únie ako pozíciu, ktorá sa má zaujať v mene Únie v orgáne zriadenom dohodou, pretože toto rozhodnutie bude pre Úniu záväzné a bude mať vplyv na právo Únie na základe článku 1 nariadenia (EÚ) č. 1233/2011, v ktorom sa uvádza, že „Usmernenia obsiahnuté v Dohode o štátom podporovaných vývozných úveroch (ďalej len „dohoda“) sa uplatňujú v Únii. Text dohody je pripojený k tomuto nariadeniu.“

               Predpokladá sa, že postup zameraný na dosiahnutie spoločného stanoviska účastníkov dohovoru SDL sa začne vykonávať v januári 2021 a dokončí sa vo februári 2021.

               3.Pozícia, ktorá sa má zaujať v mene Únie

               Pripravované spoločné stanovisko by účastníkom dohovoru SDL umožnilo dočasne podporiť svojich výrobcov civilných lietadiel, ktorých činnosť je ohrozená krátkodobými problémami s likviditou, ktorým čelia prevádzkovatelia a kupujúci nových lietadiel a motorov v dôsledku prepadu spôsobeného ochorením COVID-19. Väčšina leteckých spoločností – ak nie všetky – v súčasnosti zaznamenáva výrazný pokles príjmov a likvidné pozície týchto spoločností zostanú krehké aj po odznení pandémie COVID-19, pretože budú musieť čeliť finančným dôsledkom krízy a zníženému dopytu.

               Navrhované spoločné stanovisko by konkrétne umožnilo, aby kupujúci nových lietadiel a motorov odložili začiatok splácania istiny úveru o 12 mesiacov po dodaní alebo, ak sa splnia určité podmienky, o 18 mesiacov po dodaní a aby výrobcovia zároveň dostali platby za nové lietadlá a motory dodané v nasledujúcich 12 mesiacoch. Spoločné stanovisko je platné 12 mesiacov.

               Keďže účelom pripravovaného spoločného stanoviska je znížiť závažný vplyv zdravotnej krízy spôsobenej ochorením COVID-19 na európske odvetvie civilného letectva a keďže Únia plánuje predložiť návrh tohto spoločného stanoviska, pozíciou, ktorá sa má zaujať v mene Únie, by malo byť predloženie a podpora návrhu uvedeného v prílohe k tomuto rozhodnutiu.

               3.1.Procesnoprávny základ

               3.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.
                  3

               3.1.2.Uplatnenie na tento prípad

               Akt, ktorý majú účastníci dohovoru SDL prijať, predstavuje akt s právnym účinkom. Pripravovaný akt má právne účinky na základe článku 1 nariadenia Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES, v ktorom sa uvádza, že „Usmernenia obsiahnuté v Dohode o štátom podporovaných vývozných úveroch (ďalej len „dohoda“) sa uplatňujú v Únii. Text dohody je pripojený k tomuto nariadeniu.“

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               3.2.Hmotnoprávny základ

               3.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie.

               3.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky. Hmotnoprávnym základom navrhovaného rozhodnutia je preto článok 207 ZFEÚ.

               3.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9.

               4.Uverejnenie pripravovaného aktu

               Keďže aktom účastníkov dohovoru SDL sa zmení sektorový dohovor o lietadlách, po jeho prijatí je vhodné uverejniť ho v Úradnom vestníku Európskej únie.

               2020/0376 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Únie v súvislosti so Sektorovým dohovorom o vývozných úveroch na civilné lietadlá

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Sektorový dohovor o vývozných úveroch na civilné lietadlá (ďalej len „sektorový dohovor o lietadlách“ alebo „SDL“), ktorý tvorí prílohu III k Dohode o štátom podporovaných vývozných úveroch, bol transponovaný a nariadením Európskeho parlamentu a Rady (EÚ) č. 1233/2011
                  4
                sa stal právne záväzným v Európskej únii.

               (2)Účastníci sektorového dohovoru o lietadlách (ďalej len „účastníci dohovoru SDL“) majú písomným postupom rozhodnúť o návrhu Európskej únie na spoločné stanovisko v súlade s časťou 4 oddielom 3 tohto sektorového dohovoru s cieľom umožniť dočasné odloženie splácania istiny pre kupujúcich nových lietadiel a motorov vzhľadom na súčasný a postupujúci hospodársky pokles v dôsledku ochorenia COVID-19.

               (3)Je vhodné stanoviť návrh Únie ako pozíciu, ktorá sa má zaujať v mene Únie v písomnom postupe účastníkov dohovoru SDL, keďže toto rozhodnutie dokáže rozhodným spôsobom ovplyvniť obsah práva Únie na základe nariadenia Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES.

               (4)Návrh spoločného stanoviska by umožnil kupujúcim nových lietadiel podľa vymedzenia v článku 8 písm. a) bode 1 dohovoru SDL a príjemcom podpory na náhradné motory a náhradné diely podľa článku 20 písm. a), b) a c) dohovoru SDL odložiť splácanie istiny úveru o 12 mesiacov po dodaní alebo, ak sa splnia určite podmienky, o 18 mesiacov po dodaní. Toto výnimočné opatrenie je potrebné na to, aby sa reagovalo na hospodársky pokles v dôsledku sanitárnej krízy spôsobenej ochorením COVID-19 a aby sa zmiernil závažný vplyv krízy na odvetvie civilného letectva, ktorého činnosť ohrozujú krátkodobé problémy s likviditou, ktorým čelia prevádzkovatelia a kupujúci nových lietadiel a motorov,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v súvislosti s návrhom spoločného stanoviska v súlade s časťou 4 oddielom 3 sektorového dohovoru o lietadlách, je založená na prílohe k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        V zmysle vymedzenia v článku 5 Dohovoru OECD.

                     (2)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

    ---documentbreak---

               EURÓPSKA KOMISIA
            V Bruseli17. 12. 2020
            COM(2020) 847 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Únie v súvislosti so Sektorovým dohovorom o vývozných úveroch na civilné lietadlá

               PRÍLOHA

               Návrh EÚ na spoločné stanovisko podľa článku 28 a ost. dohovoru SDL – odklad splácania

               1.Referenčné číslo: EÚ [•]/2020

               2.Názov dovážajúcej krajiny: viacero

               3.Opis transakcie: štátna podpora na nové lietadlá a náhradné motory

               4.Návrh na spoločné stanovisko: dočasné doplnenie dvoch alternatívnych profilov splácania v článku 13 písm. a) dohovoru SDL

               5.Štátna príslušnosť a mená predkladateľov známych ponúk: netýka sa

               6.Lehota na predkladanie ponúk: netýka sa

               7.Ďalšie informácie:

               Kontext:

               EÚ navrhuje dočasné spoločné stanovisko s okamžitou účinnosťou, ktorým by sa riešili krátkodobé problémy s likviditou, ktorým čelia prevádzkovatelia a kupujúci nových lietadiel a motorov vzhľadom na súčasnú a postupujúcu krízu spôsobenú ochorením COVID-19. Je zjavné, že väčšina leteckých spoločností – ak nie všetky – v súčasnosti zaznamenáva veľký pokles príjmov a po odznení pandémie COVID-19 budú ich likvidné pozície ešte oveľa krehkejšie, pretože budú musieť čeliť finančným dôsledkom krízy a po istý čas možno aj zníženému dopytu.

               Cieľom navrhovaného spoločného stanoviska je zmierniť potenciálny dosah finančných dôsledkov krízy na vnútroštátnych výrobcov tým, že sa umožní, aby účastníci ponúkli podmienky financovania, ktoré sú v súlade so zásadami sektorového dohovoru o lietadlách, a zároveň sa vyrieši špecifický krátkodobý vplyv na likviditu, ktorý sa v súčasnosti pozoruje.

               ·Všeobecné podmienky

               Cieľom návrhu je riešiť túto problematiku dočasným povolením pre kupujúcich, aby splácanie istiny odložili o 12 alebo 18 mesiacov, a zároveň umožniť výrobcom, aby dostali platby za nové lietadlá a motory dodané v nasledujúcich 12 mesiacoch.

               ·Odôvodnenie environmentálneho bonusu

               V dôsledku mimoriadnych okolností sú kupujúci a dlžníci v extrémne napätej finančnej pozícii vzhľadom na prudký pokles dopytu. V tejto situácii majú kupujúci a dlžníci nárok na odklad o ďalších šesť mesiacov. Na druhej strane sa nabádajú, aby prijali najlepšie postupy, pokiaľ ide o opatrenia na monitorovanie a znižovanie emisií skleníkových plynov.

               V závislosti od celkovej analýzy rizika transakcie, ktorú vykonávajú jednotlivé agentúry pre vývozné úvery, sa prvá splátka istiny uskutoční najneskôr 18 mesiacov po začiatočnom bode splácania úveru a úroky sa začínajú splácať najneskôr tri mesiace – alebo najneskôr šesť mesiacov pod podmienkou predchádzajúceho oznámenia – po začiatočnom bode splácania úveru, ak sa každoročne zverejní plán monitorovania a znižovania alebo kompenzácie („plán emisií skleníkových plynov“), ktorý zahŕňa:

               i)monitorovanie emisií skleníkových plynov s použitím uznávanej a prijateľnej metodiky

               a

               ii)kvantitatívny cieľ pre emisie skleníkových plynov a zverejnenie opatrení, ktoré už boli zavedené alebo sa majú zaviesť na znižovanie emisií skleníkových plynov alebo kompenzáciu za ne.

               Ak plán emisií skleníkových plynov ešte nie je zavedený a verejne dostupný, kupujúci alebo dlžníci by ešte stále mohli mať nárok na uvedené dodatočné predĺženie o 6 mesiacov, ak sa v čase podania žiadosti výslovne zaviažu prijať a zabezpečiť riadne zverejnenie takéhoto plánu v primeranom časovom rámci v priebehu 12 mesiacov alternatívneho profilu splácania.

               Ak kupujúci alebo dlžník nezverejní takúto správu alebo plán počas 12 mesiacov alternatívneho profilu splácania, uplatňujú sa všeobecné podmienky a prvá splátka istiny sa uskutoční najneskôr 12 mesiacov po začiatočnom bode splácania úveru.

               Návrh:

               Navrhuje sa, aby sa účastníkom na obdobie 12 mesiacov poskytol alternatívny profil splácania podľa článku 13 písm. a) dohovoru SDL: Splácanie istiny a úrokov podľa spoločného stanoviska. Doplnkový profil splácania, ktorý má účastník k dispozícii, by bol vymedzený takto:

               13 písm. a)Účastníci používajú profil splácania istiny a platby úrokov, ako je určený v bodoch 1, 2, 3 alebo 4.

               1....podľa znenia v dohovore SDL

               2....podľa znenia v dohovore SDL

               3.Pod podmienkou predchádzajúceho oznámenia sa istina spláca spoločne s platbami úrokov v rovnakých splátkach:

               a)Splátky sa platia minimálne každé tri mesiace a:

               i)prvá splátka istiny sa vykoná najneskôr 12 mesiacov po začiatočnom bode splácania úveru. S cieľom predísť pochybnostiam sa splátky istiny, ktoré sú obvykle splatné v prvých 12 mesiacoch podľa bodu 1 alebo 2, uplatňujú pomerne na splátky istiny, ktoré sa majú vykonať podľa bodu 3;

               ii)alebo alternatívne, ak kupujúci alebo dlžník

               –zverejňuje výročnú správu vrátane monitorovania emisií skleníkových plynov a plánu na zníženie alebo kompenzáciu týchto emisií („plán emisií skleníkových plynov“)

               alebo

               –sa v čase podania žiadosti oficiálne zaviaže prijať a zabezpečiť riadne zverejnenie takéhoto plánu v primeranom časovom rámci v priebehu 12 mesiacov alternatívneho profilu splácania uvedeného v bode 3 písm. a) bode i),

               prvá splátka istiny sa vykoná najneskôr 18 mesiacov po začiatočnom bode splácania úveru. S cieľom predísť pochybnostiam sa splátky istiny, ktoré sú obvykle splatné v prvých 18 mesiacoch podľa bodu 1 alebo 2, uplatňujú pomerne na splátky istiny, ktoré sa majú vykonať podľa bodu 3.

               Ak kupujúci alebo dlžník nezverejní takúto správu alebo plán počas 12 mesiacov alternatívneho profilu splácania, prvá splátka istiny sa vykoná najneskôr 12 mesiacov po začiatočnom bode splácania úveru.

               b)Splátky úrokov sa platia minimálne každé tri mesiace a prvá splátka sa vykoná najneskôr tri mesiace po začiatočnom bode splácania úveru.

               c)Alternatívne sa splátky istiny a úrokov môžu uskutočňovať každých šesť mesiacov, pričom prvá splátka istiny sa uskutoční najneskôr 12 mesiacov alebo najneskôr 18 mesiacov podľa bodu a) ii) po začiatočnom bode splácania úveru a úroky sa začnú splácať najneskôr šesť mesiacov po začiatočnom bode splácania úveru. V takom prípade sa na minimálne poistné sadzby vypočítané podľa dodatku II uplatní prirážka vo výške 15 %.

               d)V prípade operácie s pohyblivou úrokovou sadzbou sa profil umorovania istiny stanoví na celé obdobie na základe aktuálnej pohyblivej alebo swapovej sadzby, a to najneskôr päť pracovných dní pred dátumom čerpania.

               4.Pod podmienkou predchádzajúceho oznámenia sa istina spláca v rovnakých splátkach s úrokmi z klesajúcich zostatkov:

               a)Splátky istiny sa platia minimálne každé tri mesiace a:

               i)prvá splátka sa vykoná najneskôr 12 mesiacov po začiatočnom bode splácania úveru. S cieľom predísť pochybnostiam sa splátky istiny, ktoré sú obvykle splatné v prvých 12 mesiacoch podľa bodu 1 alebo 2, uplatňujú pomerne na splátky istiny, ktoré sa majú vykonať podľa bodu 4;

               ii)alebo alternatívne, ak kupujúci alebo dlžník:

               –zverejňuje výročnú správu vrátane monitorovania emisií skleníkových plynov a plánu na zníženie alebo kompenzáciu týchto emisií

               alebo

               –sa v čase podania žiadosti oficiálne zaviaže prijať a zabezpečiť riadne zverejnenie takéhoto plánu v primeranom časovom rámci v priebehu 12 mesiacov alternatívneho profilu splácania uvedeného v bode 4 písm. a) bode i),

               prvá splátka istiny sa vykoná najneskôr 18 mesiacov po začiatočnom bode splácania úveru. S cieľom predísť pochybnostiam sa splátky istiny, ktoré sú obvykle splatné v prvých 18 mesiacoch podľa bodu 1 alebo 2, uplatňujú pomerne na splátky istiny, ktoré sa majú vykonať podľa bodu 4.

               Ak kupujúci alebo dlžník nezverejní takúto správu alebo plán počas 12 mesiacov alternatívneho profilu splácania, prvá splátka istiny sa vykoná najneskôr 18 mesiacov po začiatočnom bode splácania úveru.

               b)Splátky úrokov sa platia minimálne každé tri mesiace a prvá splátka sa vykoná najneskôr tri mesiace po začiatočnom bode splácania úveru.

               c)Alternatívne sa splátky istiny a úrokov môžu uskutočňovať každých šesť mesiacov, pričom prvá splátka istiny sa uskutoční najneskôr 12 mesiacov alebo najneskôr 18 mesiacov podľa bodu a) ii) po začiatočnom bode splácania úveru a úroky sa začnú splácať najneskôr šesť mesiacov po začiatočnom bode splácania úveru. V takom prípade sa na minimálne poistné sadzby vypočítané podľa dodatku II uplatní prirážka vo výške 15 %.

               Rozsah pôsobnosti:

               Navrhuje sa, aby spoločné stanovisko:

                        i)

                        sa uplatňovalo dvanásť mesiacov od 1. novembra 2020;

                        ii)

                        sa uplatňovalo len na nové lietadlá, ako je vymedzené v článku 8 písm. a) bode 1 a na podporu na náhradné motory a náhradné diely, ako sa stanovuje v článku 20 písm. a), b) a c) dohovoru SDL;

                        iii)

                        sa neuplatňovalo na lietadlá, ktoré sa nepoužívajú na operácie vytvárajúce príjmy, či už prostredníctvom prepravy cestujúcich alebo nákladu, alebo prostredníctvom operatívneho lízingu;

                        iv)

                        sa uplatňovalo len na nové podnikateľské činnosti podľa vymedzenia v bode ii), ak sa štátna podpora poskytuje v období platnosti spoločného stanoviska;

                        v)

                        sa uplatňovalo len na lietadlá a motory podľa vymedzenia v bode ii) objednané na základe kúpnych zmlúv, ktoré boli podpísané 11. marca 2020 alebo skôr;

                        vi)

                        povoľovalo flexibilitu v prípade dočasných finančných opatrení [ako sa vymedzuje v článku 8 písm. b)] len v prípade, keď sa dodanie a dočasné finančné opatrenie uskutočnia v období platnosti spoločného stanoviska;

                        vii)

                        bolo k dispozícii všetkým kupujúcim alebo dlžníkom pod podmienkou vykonania analýzy vplyvu na peňažné toky, ktorá sa poskytne účastníkovi a preukáže dôvody, prečo je nutné spoločné stanovisko;

                        viii)

                        sa uplatňovalo aj na oneskorené dodanie, pokiaľ k skutočnému dodaniu dôjde najneskôr 90 dní po skončení účinnosti spoločného stanoviska, a

                        ix)

                        nemalo vplyv na uplatňovanie akýchkoľvek iných podmienok dohovoru SDL, ktoré sa bude naďalej uplatňovať.

               S cieľom predísť pochybnostiam platí, že uplatňovaním navrhovaného spoločného stanoviska sa nemení možnosť účastníkov dohodnúť sa na akýchkoľvek opatreniach na minimalizáciu strát v súlade s článkom 7 dohovoru SDL.

               Oneskorené dodanie:

               Ak sa účastník zaviazal poskytnúť štátnu podporu na dodávku v súlade s navrhovaným spoločným stanoviskom a uvedené dodanie sa oneskorí a nastane až po skončení účinnosti spoločného stanoviska, účastníkovi sa umožní dodržať podmienky tohto pôvodného záväzku, pokiaľ k skutočnému dodaniu dôjde najneskôr 90 dní po skončení účinnosti spoločného stanoviska.

               Účastník, ktorý má v úmysle predĺžiť obdobie dostupnosti podmienok spoločného stanoviska v prípade oneskoreného dodania, vysvetlí dôvody schválenia predĺženia v oznámení po vydaní spoločného stanoviska.

               Dodanie v období od 1. novembra 2020 do dátumu prijatia spoločného stanoviska

               Kupujúci alebo dlžníci, ktorí prijmú dodávku lietadla so štátnou podporou v období od 1. novembra 2020 do dátumu prijatia spoločného stanoviska, budú mať nárok na zmenu podmienok transakcie so štátnou podporou tak, aby sa uplatňovali podmienky spoločného stanoviska, ale vždy pod podmienkou súhlasu zúčastnených agentúr pre vývozné úvery s podporou transakcie a pod podmienkou zaplatenia dodatočného poistného, ako sa uvádza v nasledujúcom odseku.

               Minimálne poistné sadzby:

               Pravidlá dohovoru SDL týkajúce sa poistných sadzieb vymedzené v dodatku II sa naďalej uplatňujú na všetky transakcie podporované v rámci spoločného stanoviska. Reprofilovanie v súlade s uvedeným návrhom bude mať za následok zvýšenie priemernej váženej životnosti transakcie, a preto účastníci, ktorí účtujú poistné vopred, a nie ako maržu po dobu trvania úveru, budú kompenzovaní prostredníctvom účtovania vyššej poistnej sadzby, ak sa rozhodnú uplatňovať podmienky navrhované v spoločnom stanovisku.

               Kategorizácia rizika:

               V prípade kupujúceho alebo dlžníkov, ktorých kategorizácia rizika podľa dohovoru SDL bola prijatá 11. marca 2020 alebo skôr, by sa mala navrhnúť aktualizácia kategorizácie rizika na základe riadneho postupu opísaného v dodatku II k dohovoru SDL s cieľom uplatňovať podmienky tohto spoločného stanoviska.

               Oznámenia:

               Použitie navrhovaného spoločného stanoviska účastníkmi sa oznámi len pre informáciu v rámci postupu oznámenia vopred, ktoré je vymedzené v dohovore SDL.


               EURÓPSKA KOMISIA
            V Bruseli9. 2. 2021
            COM(2021) 64 final
            2021/0034(NLE)
            Návrh
            ROZHODNUTIE RADY
            o pozícii, ktorá sa má prijať v mene Únie v Rade pre partnerstvo zriadenej Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o dátum skončenia predbežného vykonávania dohody o obchode a spolupráci

               DÔVODOVÁ SPRÁVA

               1.Predmet návrhu

               Komisia navrhuje, aby Rada stanovila pozíciu, ktorá sa má prijať v mene Únie v Rade pre partnerstvo zriadenej Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“), pokiaľ ide o dátum skončenia predbežného vykonávania dohody o obchode a spolupráci.

               2.Kontext návrhu

               2.1.Dohoda o obchode a spolupráci

               Rada 29. decembra 2020 prijala rozhodnutie (EÚ) 2020/2252
                  1
                o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností.

               Dohoda o obchode a spolupráci vytvára základ pre široký vzťah medzi Úniou a Spojeným kráľovstvom, ktorý zahŕňa vzájomné práva a povinnosti, spoločné opatrenia a osobitné postupy.

               Dohoda o bezpečnosti utajovaných skutočností je doplnkovou dohodou k dohode o obchode a spolupráci, je s ňou neoddeliteľne spojená, najmä pokiaľ ide o dátumy začatia a skončenia vykonávania.

               Podľa článku 12 ods. 1 rozhodnutia Rady (EÚ) 2020/2252, ako sa zmluvné strany dohodli v článku FINPROV.11 ods. 2 dohody o obchode a spolupráci, dohody sa od 1. januára 2021 až do ukončenia postupov potrebných na nadobudnutie ich platnosti vykonávajú predbežne.

               2.2.Pripravované rozhodnutie Rady pre partnerstvo

               Podľa článku FINPROV.11 ods. 2 dohody o obchode a spolupráci sa predbežné vykonávanie skončí k jednému z týchto dátumov podľa toho, ktorý nastane skôr:

               a) 28. február 2021 alebo iný dátum podľa rozhodnutia Rady pre partnerstvo zriadenej podľa článku INST.1 dohody; alebo

               b) prvý deň mesiaca nasledujúceho po mesiaci, v ktorom si obe zmluvné strany navzájom oznámili, že splnili svoje príslušné vnútorné požiadavky a ukončili postupy na stanovenie svojho súhlasu s tým, že budú viazané.

               Keďže Európsky parlament a Rada potrebujú na riadne preskúmanie dohôd vo všetkých 24 autentických jazykoch určitý čas, Únia nebude môcť uzavrieť dohodu o obchode a spolupráci pred 28. februárom 2021.

               Preto by Rada pre partnerstvo mala stanoviť dátum skončenia predbežného vykonávania po 28. februári 2021, pričom zohľadní čas potrebný na dokončenie revízie právnikmi lingvistami a autentifikáciu všetkých jazykových verzií dohody.

               Účelom pripravovaného rozhodnutia Rady pre partnerstvo, ku ktorému má Únia prijať pozíciu, je stanoviť tento dátum.

               3.Pozícia, ktorá sa má prijať v mene Únie

               Vzhľadom na predpokladaný dátum dostupnosti dohôd vo všetkých 24 autentických jazykoch by týmto dátumom mal byť 30. apríl 2021.

               Pozícia Únie by preto mala podporiť prijatie rozhodnutia Rady pre partnerstvo podľa článku FINPROV.11 ods. 2 písm. a) dohody o obchode a spolupráci, ktorým sa stanoví nový dátum skončenia predbežného vykonávania na 30. apríla 2021 v súlade s návrhom rozhodnutia pripojeným k tomuto návrhu.

               4.Právny základ

               V článku 218 ods. 9 Zmluvy o fungovaní Európskej únie (ZFEÚ) sa stanovuje, že rozhodnutia Rady, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Rozhodnutie, k prijatiu ktorého sa vyzýva Rada pre partnerstvo, predstavuje akt s právnymi účinkami.

               Pripravovaný akt nedopĺňa ani nemení inštitucionálny rámec dohody o obchode a spolupráci.

               Preto je procesným právnym základom navrhovaného rozhodnutia článok 218 ods. 9 ZFEÚ.

               Jediný cieľ a obsah pripravovaného aktu sa týkajú stanovenia pozície Únie k dátumu, ku ktorému by sa malo skončiť predbežné vykonávanie. Podpis dohody o obchode a spolupráci bol založený na článku 217 ZFEÚ.

               Právnym základom navrhovaného rozhodnutia by preto mal byť článok 217 ZFEÚ v spojení s jej článkom 218 ods. 9.

               5.Uverejnenie pripravovaného aktu

               Keďže účelom rozhodnutia Rady pre partnerstvo je posunúť dátum skončenia predbežného vykonávania, je vhodné uverejniť rozhodnutie Rady pre partnerstvo po jeho prijatí v Úradnom vestníku Európskej únie.

               2021/0034 (NLE)

               Návrh

               ROZHODNUTIE RADY

               o pozícii, ktorá sa má prijať v mene Únie v Rade pre partnerstvo zriadenej Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o dátum skončenia predbežného vykonávania dohody o obchode a spolupráci

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Rada 29. decembra 2020 prijala rozhodnutie (EÚ) 2020/2252
                  2
                o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“) a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (ďalej len „dohoda o bezpečnosti utajovaných skutočností“) (ďalej spoločne „dohody“).

               (2)Dohoda o bezpečnosti utajovaných skutočností je doplnkovou dohodou k dohode o obchode a spolupráci, je s ňou neoddeliteľne spojená, najmä pokiaľ ide o dátumy začatia a ukončenia vykonávania.

               (3)Podľa článku 12 ods. 1 rozhodnutia Rady (EÚ) 2020/2252, ako sa zmluvné strany dohodli v článku FINPROV.11 ods. 2 dohody o obchode a spolupráci, dohody sa od 1. januára 2021 až do ukončenia postupov potrebných na nadobudnutie ich platnosti vykonávajú predbežne.

               (4)Podľa článku FINPROV.11 ods. 2 dohody o obchode a spolupráci sa predbežné vykonávanie skončí k jednému z týchto dátumov podľa toho, ktorý nastane skôr: a) 28. február 2021 alebo iný dátum podľa rozhodnutia Rady pre partnerstvo zriadenej podľa článku INST.1 dohody o obchode a spolupráci; alebo b) prvý deň mesiaca nasledujúceho po mesiaci, v ktorom si obe zmluvné strany navzájom oznámili, že splnili svoje príslušné vnútorné požiadavky a ukončili postupy na stanovenie svojho súhlasu s tým, že budú viazané.

               (5)Keďže Európsky parlament a Rada potrebujú na riadne preskúmanie dohôd vo všetkých 24 autentických jazykoch určitý čas, Únia nebude môcť uzavrieť dohodu o obchode a spolupráci skôr ako 28. februára 2021.

               (6)Preto by Rada pre partnerstvo mala stanoviť neskorší dátum skončenia predbežného vykonávania podľa toho, kedy budú zrevidované a autentifikované všetky jazykové verzie. Vzhľadom na predpokladaný dátum dostupnosti dohôd vo všetkých 24 autentických jazykoch by Rada pre partnerstvo mala stanoviť, aby bol týmto dátumom 30. apríl 2021.

               (7)Preto je vhodné stanoviť pozíciu, ktorá sa má prijať v mene Únie v Rade pre partnerstvo.

               (8)S cieľom umožniť okamžité uplatňovanie opatrení stanovených v tomto rozhodnutí by toto rozhodnutie malo nadobudnúť účinnosť dňom jeho prijatia,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie prijať v Rade pre partnerstvo zriadenej článkom INST.1 dohody o obchode a spolupráci, pokiaľ ide o rozhodnutie, ktoré sa má prijať v súlade s jej článkom FINPROV.11 ods. 2 písm. a), je založená na návrhu rozhodnutia Rady pre partnerstvo pripojenom k tomu rozhodnutiu.

               Článok 2

               Rozhodnutie Rady pre partnerstvo sa uverejní v Úradnom vestníku Európskej únie.

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 444, 31.12.2020, s. 2.

                     (2)

                        Rozhodnutie Rady (EÚ) 2020/2252 z 29. decembra 2020 o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (Ú. v. EÚ L 444, 31.12.2020, s. 2).

    ---documentbreak---

               EURÓPSKA KOMISIA
            V Bruseli9. 2. 2021
            COM(2021) 64 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Únie v Rade pre partnerstvo zriadenej Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o dátum skončenia predbežného vykonávania dohody o obchode a spolupráci

               PRÍLOHA

               Rozhodnutie Rady pre partnerstvo zriadenej Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej č. 1/2021

               z ...,

               pokiaľ ide o dátum skončenia predbežného vykonávania dohody o obchode a spolupráci

               RADA PRE PARTNERSTVO

               so zreteľom na Dohodu o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej
                  1
                (ďalej len „dohoda o obchode a spolupráci“), a najmä na jej článok FINPROV.11 ods. 2 písm. a),

               keďže:

               (1)Podľa článku FINPROV.11 ods. 2 dohody o obchode a spolupráci sa zmluvné strany dohodli na predbežnom vykonávaní tejto dohody od 1. januára 2021 za predpokladu, že si pred týmto dátumom navzájom oznámili, že ich príslušné vnútorné požiadavky a postupy potrebné na predbežné vykonávanie boli splnené a ukončené. Predbežné vykonávanie sa skončí k jednému z týchto dátumov podľa toho, ktorý nastane skôr: a) 28. február 2021 alebo iný dátum podľa rozhodnutia Rady pre partnerstvo; alebo b) prvý deň mesiaca nasledujúceho po mesiaci, v ktorom si obe zmluvné strany navzájom oznámili, že splnili svoje príslušné vnútorné požiadavky a ukončili postupy na stanovenie svojho súhlasu s tým, že budú viazané.

               (2)Keďže vnútorné procesné požiadavky neumožnia Európskej únii uzavrieť dohodu o obchode a spolupráci pred 28. februárom 2021, Rada pre partnerstvo by mala stanoviť dátum skončenia predbežného vykonávania podľa článku FINPROV.11 ods. 2 písm. a) na 30. apríl 2021.

               PRIJALA TOTO ROZHODNUTIE:

               Článok 1

               Dátum skončenia predbežného vykonávania podľa článku FINPROV.11 ods. 2 písm. a) dohody o obchode a spolupráci je 30. apríl 2021.

               Článok 2

               Toto rozhodnutie nadobúda účinnosť dňom jeho prijatia.

               V ...

               za Radu pre partnerstvo

               spolupredsedovia

                     (1)

                        Ú. v. EÚ L 444, 31.12.2020, s. 14.


               EURÓPSKA KOMISIA
            V Bruseli3. 11. 2021
            COM(2021) 671 final
            2021/0352(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie na 32. zasadnutí Medzinárodnej námornej organizácie k prijatiu zmien usmernení v rámci harmonizovaného systému prehliadok a osvedčovania

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Európskej únie na 32. zasadnutí Medzinárodnej námornej organizácie (IMO), ktoré sa bude konať online od 6. do 15. decembra 2021.

               Na 32. zasadnutí zhromaždenia (A 32) sa plánuje prijatie návrhu usmernení pre prehliadky v rámci harmonizovaného systému prehliadok a osvedčovania (HSSC) z roku 2021 a zrušenie rezolúcie zhromaždenia A.1140(31), ktorou zhromaždenie IMO na svojom 31. zasadnutí prijalo usmernenia pre prehliadky v rámci harmonizovaného systému prehliadok a osvedčovania (HSSC) z roku 2019.

               2.Kontext návrhu

               2.1.Dohovor o Medzinárodnej námornej organizácii

               Dohovorom o Medzinárodnej námornej organizácii (IMO) sa táto organizácia zriaďuje. Účelom IMO je poskytnúť fórum pre spoluprácu v oblasti regulácie a postupov týkajúcich sa rôznych technických záležitostí, ktoré majú vplyv na medzinárodnú obchodnú lodnú dopravu. Ďalším cieľom IMO je podporovať všeobecné prijímanie najprísnejších možných noriem v oblasti námornej bezpečnosti, efektívnosti plavby a prevencie a kontroly znečisťovania mora plavidlami a zároveň podporovať rovnaké podmienky. IMO rieši aj súvisiace administratívne a právne záležitosti.

               Dohovor nadobudol platnosť 17. marca 1958.

               Zmluvnými stranami dohovoru sú všetky členské štáty.

               2.2.Medzinárodná námorná organizácia

               Medzinárodná námorná organizácia (IMO) je špecializovanou agentúrou Organizácie Spojených národov, ktorá je zodpovedná za bezpečnosť a bezpečnostnú ochranu lodnej dopravy a prevenciu znečisťovania mora plavidlami. Ide o orgán s celosvetovou pôsobnosťou, ktorý stanovuje normy v oblasti bezpečnosti, bezpečnostnej ochrany a environmentálneho správania medzinárodnej lodnej dopravy. Jeho hlavnou úlohou je vytvoriť regulačný rámec pre odvetvie lodnej dopravy, ktorý bude spravodlivý a účinný a bude sa všeobecne prijímať a uplatňovať.

               Členstvo v IMO je otvorené pre všetky štáty a všetky členské štáty EÚ sú jej členmi. Vzťahy EÚ s IMO sú založené najmä na dohode o súčinnosti a spolupráci uzavretej v roku 1974 medzi vtedajšou Medzivládnou námornou poradnou organizáciou (IMCO) a Komisiou Európskych spoločenstiev.

               Zhromaždenie IMO je riadiacim orgánom organizácie. Pozostáva zo všetkých členských štátov IMO, zasadá každý druhý rok a môže prijímať opatrenia dohodnuté vo všetkých piatich hlavných výboroch IMO. Medzi týchto päť výborov patrí Výbor pre námornú bezpečnosť (Maritime Safety Committee, MSC) a Výbor pre ochranu morského prostredia (Marine Environment Protection Committee, MEPC).

               2.3.Plánovaný akt zhromaždenia IMO

               Zhromaždenie má na svojom 32. zasadnutí, ktoré sa bude konať od 6. do 15. decembra 2021, prijať zmeny usmernení v rámci harmonizovaného systému prehliadok a osvedčovania.

               Účelom plánovaných zmien je aktualizovať usmernenia tak, aby zodpovedali požiadavkám vyplývajúcim zo zmien relevantných povinných nástrojov, ktoré nadobudli účinnosť do 31. decembra 2021 vrátane.

               3.Pozícia, ktorá sa má zaujať v mene Únie

               3.1.Prijatie usmernení pre prehliadky v rámci harmonizovaného systému prehliadok a osvedčovania z roku 2021 a zrušenie A.1140(31)

               Podvýbor pre vykonávanie predpisov vlajkovými štátmi, predchodca podvýboru pre vykonávanie nástrojov IMO (Implementation of IMO Instruments, III), súhlasil s kontinuálnym preskúmavaním usmernení pre prehliadky v rámci HSSC. Preto sa usmernenia pre prehliadky aktualizujú na každom zasadnutí zhromaždenia IMO. Najnovšia verzia usmernení pre prehliadky je súčasťou rezolúcie A.1140(31) a bola prijatá na 31. zasadnutí zhromaždenia v roku 2019.

               Podvýbor III zriadil na svojom 6. zasadnutí korešpondenčnú skupinu pre preskúmanie usmernení pre prehliadky v rámci HSSC a zostavil pod koordináciou Číny neúplný zoznam povinností vyplývajúcich z nástrojov relevantných pre kódex vykonávania nástrojov IMO (kódex podvýboru III). Rovnako sa postupovalo aj na predchádzajúcich zasadnutiach podvýboru III.

               Korešpondenčná skupina bola požiadaná, aby pokračovala v príprave návrhov zmien usmernení pre prehliadky. Tieto zmeny vyplývajú zo zmien relevantných povinných nástrojov, ktoré majú nadobudnúť účinnosť do 31. decembra 2021 vrátane, a súčasne sa zohľadnia aj výsledky zasadnutí výboru MEPC a výboru MSC. Prijatie aktualizovaných usmernení pre prehliadky v rámci HSSC a zrušenie rezolúcie A.1140(31), ktoré obsahuje súčasné znenie usmernení, sa schvália na 104. zasadnutí výboru MSC a 77. zasadnutí výboru MEPC. Po schválení oboma výbormi sa návrh rezolúcie postúpi na prijatie skupine A 32.

               Pravidelným preskúmaním sa zabezpečuje aktuálnosť usmernení pre prehliadky v rámci HSSC. V aktualizácii, ktorá sa má prijať, sa okrem iného objasňuje, že primárne batérie s uplynutou platnosťou, ktoré spĺňajú požiadavky bodu 12.6 prílohy k rezolúcii MSC.149(77), sa budú môcť používať len na preskúmanie a kontrolu prevádzky obojsmerných VHF rádiotelefónnych prístrojov. Únia by preto mala tieto zmeny podporiť, keďže sa nimi zabezpečí, aby usmernenia pre prehliadky zohľadňovali nový vývoj.

               3.2.Relevantné právne predpisy EÚ a právomoc EÚ

               V nariadení (ES) č. 391/2009
                  1
                sa stanovujú spoločné pravidlá a normy pre organizácie vykonávajúce inšpekcie a prehliadky lodí. Kritérium uvedené v bode 7 písm. k) časti B prílohy I k nariadeniu vyžaduje, aby uznaná organizácia zabezpečila, aby sa štatutárne prehliadky a inšpekcie uskutočňovali v súlade s usmerneniami pre prehliadky podľa harmonizovaného systému prehliadok a osvedčovania, ktorý prijala IMO.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  2
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Zhromaždenie IMO je orgán zriadený dohodou, konkrétne Dohovorom o Medzinárodnej námornej organizácii.

               Akt, ktorý má zhromaždenie prijať, predstavuje akt s právnymi účinkami. Plánovaný akt môže rozhodujúcim spôsobom ovplyvniť nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí. Uvedeným aktom sa totiž od uznanej organizácie bude vyžadovať, aby zabezpečila, aby sa štatutárne prehliadky a inšpekcie uskutočňovali v súlade s usmerneniami pre prehliadky podľa harmonizovaného systému prehliadok a osvedčovania, ktorý prijala IMO.

               Plánovaným aktom sa nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu plánovaného aktu, v súvislosti s ktorým sa zaujíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah plánovaného aktu sa týkajú námornej dopravy. Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               2021/0352 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na 32. zasadnutí Medzinárodnej námornej organizácie k prijatiu zmien usmernení v rámci harmonizovaného systému prehliadok a osvedčovania

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na článok 100 ods. 2 ZFEÚ v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohovor o Medzinárodnej námornej organizácii (ďalej len „IMO“) nadobudol platnosť 17. marca 1958.

               (2)IMO je špecializovaná agentúra Organizácie Spojených národov, ktorá je zodpovedná za bezpečnosť a bezpečnostnú ochranu lodnej dopravy a prevenciu znečisťovania mora a ovzdušia plavidlami. Členmi IMO sú všetky členské štáty Únie. Únia nie je členom IMO.

               (3)Podľa článku 15 písm. j) dohody môže zhromaždenie prijímať predpisy a usmernenia pre členov týkajúce sa námornej bezpečnosti, prevencie a kontroly znečisťovania mora plavidlami a iných záležitostí týkajúcich sa vplyvu lodnej dopravy na morské prostredie, ktoré boli organizácii zverené v zmysle medzinárodných nástrojov, alebo zmeny takýchto predpisov a usmernení, ktoré jej boli predložené.

               (4)Zhromaždenie IMO má na svojom 32. zasadnutí, ktoré sa bude konať od 6. do 15. decembra 2021, prijať usmernenia pre prehliadky v rámci harmonizovaného systému prehliadok a osvedčovania (HSSC) z roku 2021 a zrušiť rezolúciu zhromaždenia IMO A.1140(31), ktorá obsahuje usmernenia pre prehliadky HSSC z roku 2019.

               (5)Je vhodné stanoviť pozíciu, ktorá sa má zaujať v mene Únie na 32. zasadnutí zhromaždenia IMO, keďže zmeny usmernení pre prehliadky v rámci HSSC budú môcť zásadne ovplyvniť obsah práva Únie, konkrétne nariadenia Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí.

               (6)Súčasťou pravidelného preskúmania je prijatie usmernení pre prehliadky v rámci HSSC z roku 2021 a zrušenie usmernení pre prehliadky v rámci HSSC z roku 2019. Únia by preto mala tieto zmeny podporiť, pretože zabezpečia, aby usmernenia o prehliadkach v rámci HSSC boli aj naďalej aktuálne.

               (7)Pozíciu Únie vyjadria členské štáty Únie, ktoré sú členmi zhromaždenia IMO, konajúc spoločne,

               PRIJALA TOTO ROZHODNUTIE:

               Článok 1

               Pozíciou, ktorá sa má v mene Únie zaujať na 32.zasadnutí zhromaždenia Medzinárodnej námornej organizácie (IMO), je súhlas s prijatím usmernení pre prehliadky v rámci harmonizovaného systému prehliadok a osvedčovania z roku 2021, ako sa stanovuje v oddiele 8 dokumentu III 7/17/Add.1 a v prílohe 6 k tomuto dokumentu, a s následným zrušením rezolúcie zhromaždenia IMO A.1140(31).

               Článok 2

               Pozíciu uvedenú v článku 1 vyjadria členské štáty Únie, ktoré sú členmi zhromaždenia IMO, konajúc spoločne.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (Ú. v. EÚ L 131, 28.5.2009, s. 11 – 23).

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.


               EURÓPSKA KOMISIA
            V Bruseli4. 11. 2021
            COM(2021) 672 final
            2021/0350(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie na 12. zasadnutí Konferencie ministrov Svetovej obchodnej organizácie

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia Rady, ktorým sa stanovuje pozícia, ktorá sa má zaujať v mene Únie na 12. Konferencii ministrov Svetovej obchodnej organizácie v súvislosti s plánovaným prijatím viacerých rozhodnutí. Tento návrh sa týka týchto oblastí:

               1.Dotácie na rybolov

               2.Obchod a zdravie

               3.Opatrenia týkajúce sa duševného vlastníctva stanovené v dohode TRIPS v čase pandémie COVID-19 a iných pandémií

               4.Zlepšovanie transparentnosti v poľnohospodárstve

               5.Domáca podpora v poľnohospodárstve

               6.Verejné skladové hospodárstvo na účely potravinovej bezpečnosti

               7.Vývozné obmedzenia v poľnohospodárstve vrátane oslobodenia Svetového potravinového programu od vývozných obmedzení

               8.Hospodárska súťaž pri vývoze v poľnohospodárstve

               9.Prístup na trh v poľnohospodárstve

               10.Osobitný ochranný mechanizmus v poľnohospodárstve

               11.Preskúmanie Dohovoru o správe colných kvót pre poľnohospodárske výrobky (rozhodnutie z Bali o colných kvótach)

               12.Bavlna

               13.Najmenej rozvinuté krajiny a osobitné a diferencované zaobchádzanie

               14.Oznámenia

               15.Obchodné záujmy

               2.Kontext návrhu

               2.1.Dohoda o založení Svetovej obchodnej organizácie („Dohoda o založení WTO“)

               Cieľom Dohody o založení Svetovej obchodnej organizácie (ďalej len „Dohoda o založení WTO“) je dosiahnuť ciele uvedené v preambule dohody. Dohoda nadobudla platnosť 1. januára 1995.

               Európska únia (EÚ) je zmluvnou stranou uvedenej dohody
                  1
               . Zmluvnými stranami dohody sú aj všetky členské štáty EÚ27. WTO môže prijímať rozhodnutia v súlade s postupmi stanovenými v dohode o založení WTO.

               2.2.Konferencia ministrov Svetovej obchodnej organizácie

               Konferencia ministrov je najvyšší rozhodovací orgán WTO, ktorý zasadá najmenej raz za dva roky. V praxi sa rozhodnutia prijímajú konsenzom.

               Nadchádzajúce zasadnutie Konferencie ministrov sa uskutoční v Ženeve (Švajčiarsko) (30. novembra – 3. decembra 2021).

               2.3.Pripravované akty Konferencie ministrov WTO

               Očakáva sa, že na 12. zasadnutí Konferencie ministrov WTO 3. decembra sa prijmú viaceré rozhodnutia týkajúce sa týchto oblastí:

               1.Dotácie na rybolov

               2.Obchod a zdravie

               3.Opatrenia týkajúce sa duševného vlastníctva stanovené v dohode TRIPS v čase pandémie COVID-19 a iných pandémií

               4.Zlepšovanie transparentnosti v poľnohospodárstve

               5.Domáca podpora v poľnohospodárstve

               6.Verejné skladové hospodárstvo na účely potravinovej bezpečnosti

               7.Vývozné obmedzenia v poľnohospodárstve vrátane oslobodenia Svetového potravinového programu od vývozných obmedzení

               8.Hospodárska súťaž pri vývoze v poľnohospodárstve

               9.Prístup na trh v poľnohospodárstve

               10.Osobitný ochranný mechanizmus v poľnohospodárstve

               11.Preskúmanie rozhodnutia o colných kvótach z Bali

               12.Bavlna

               13.Najmenej rozvinuté krajiny a osobitné a diferencované zaobchádzanie

               14.Oznámenia

               15.Obchodné záujmy

               3.Pozícia, ktorá sa má zaujať v mene Únie

               Cieľom tohto návrhu je umožniť EÚ pripojiť sa k prípadnému konsenzu vo WTO, pokiaľ ide o prijatie pripravovaných aktov Konferenciou ministrov.

               Hoci ešte nie je jasné, či a do akej miery budú členovia WTO schopní dosiahnuť konsenzus, Rada musí v súlade s článkom 218 ods. 9 ZFEÚ vopred stanoviť pozíciu EÚ na 12. zasadnutí Konferencie ministrov
                  2
               .

               Je potrebné poznamenať, že pozícia EÚ podporovať predĺženie moratória na clá z elektronických prenosov a predĺženie moratória na typy sťažností stanovené v článku XXIII ods. 1 písm. b) a c) Všeobecnej dohody o clách a obchode z roku 1994 (sťažnosť v situácii, keď nedochádza k porušeniu, a v iných situáciách) sa do tohto návrhu nezahrnie, pretože v rozhodnutí Rady (EÚ) 2015/2236 z 27. novembra 2015 sa stanovuje, že to možno urobiť na neurčitý čas.

               Súčasný návrh zahŕňa nasledujúce oblasti, o ktorých je možné prijať rozhodnutia:

               ·Dotácie na rybolov: Dosiahnutie mnohostrannej dohody o pravidlách odstránenia určitých dotácií na rybolov je stanovené v cieli OSN v oblasti udržateľného rozvoja č. 14 v čiastkovom cieli 6 (ďalej len „SDG 14.6“), na ktorom sa dohodli hlavy štátov v roku 2015, a v ministerskom rozhodnutí WTO z 13. decembra 2017 (WT/MIN(17)/64). Prebiehajú rokovania a EÚ by mala podporiť dohodnutý výsledok.

               ·Obchod a zdravie: Diskusie o otázkach obchodu a zdravia sa začali v roku 2020 návrhom 13 podobne zmýšľajúcich krajín (ďalej len „Ottawská skupina“) v rámci WTO (WTO/GC/223) z 24. novembra 2020 s cieľom dohodnúť sa na iniciatíve v oblasti obchodu a zdravia v reakcii na súčasnú a budúce pandémie. EÚ patrila medzi pôvodných zástancov iniciatívy, v rámci ktorej bolo navrhnutých niekoľko opatrení týkajúcich sa najmä vývozných obmedzení, opatrení na uľahčenie obchodu a väčšej transparentnosti. V návrhu sa takisto vyzýva WTO, aby pri svojej činnosti zameranej na pripravenosť na krízy užšie spolupracovala s inými medzinárodnými organizáciami. Medzičasom sa počet spolupredkladateľov zvýšil na 26. 15. júla 2021 bol WTO predložený revidovaný návrh vyhlásenia Generálnej rady (WT/GC/W/823), ktorý sa týka opatrení obchodnej politiky proti pandémii COVID-19 a ktorý má posilniť odolnosť voči budúcim pandémiám. EÚ by mala podporiť prípadný výsledok v tejto oblasti, pokiaľ ide o vývozné obmedzenia, opatrenia na uľahčenie obchodu, väčšiu transparentnosť a ďalšie prvky uvedené v najnovšom návrhu vyhlásenia Generálnej rady. Mohlo by ísť napríklad aj o pracovný program WTO na obdobie po MC12, ktorého cieľom by bolo posilniť odolnosť členov voči budúcim pandémiám.

               ·Opatrenia týkajúce sa duševného vlastníctva stanovené v dohode TRIPS v čase pandémie COVID-19 a iných pandémií: Tieto rokovania sú súčasťou prebiehajúcich diskusií vo WTO o tom, ako môže obchodný systém zlepšiť celosvetový prístup k vakcínam a terapeutikám proti ochoreniu COVID-19. Niekoľko členov WTO predložilo 21. mája 2021 Rade WTO pre TRIPS oznámenie s revidovaným návrhom výnimky z určitých ustanovení dohody TRIPS na prevenciu, zamedzenie šírenia a liečbu ochorenia COVID-19 (IP/C/W/669/Rev.1). EÚ predložila 4. júna 2021 Generálnej rade WTO oznámenie o naliehavých opatreniach obchodnej politiky proti kríze COVID-19 (WT/GC/231) a Rade WTO pre TRIPS oznámenie s názvom Naliehavé opatrenia obchodnej politiky proti kríze COVID-19: duševné vlastníctvo (IP/C/W/680). EÚ preložila 18. júna 2021 Rade WTO pre TRIPS oznámenie s návrhom vyhlásenia o dohode TRIPS a verejnom zdraví v čase pandémie (IP/C/W/681). Cieľom návrhu vyhlásenia je objasniť alebo uľahčiť používanie povinného systému udeľovania licencií stanoveného v dohode TRIPS, aby v čase pandémie fungoval čo najefektívnejšie. Vzhľadom na dôležitosť tejto otázky by EÚ mala podporiť výsledok v súlade s uvedenými oznámeniami EÚ. Pozícia, ktorá sa má zaujať v mene EÚ, by zároveň mala byť dostatočne flexibilná, aby dokázala zohľadniť dynamickú povahu prebiehajúceho procesu založeného na textoch, a to aj pokiaľ ide o nástroj používaný Konferenciou ministrov. EÚ by predovšetkým mala zostať otvorená prijatiu ďalších prvkov, ktorých cieľom je posilniť alebo zjednodušiť využívanie existujúcej flexibility stanovenej v dohode TRIPS v čase pandémie COVID-19, počas iných pandémií alebo za iných mimoriadne naliehavých okolností súvisiacich s verejným zdravím, ktoré môžu navrhnúť iní členovia WTO.

               ·Zlepšovanie transparentnosti v poľnohospodárstve: EÚ je pevne presvedčená, že jej návrh (JOB/AG/213) ministerského rozhodnutia o zlepšovaní transparentnosti v poľnohospodárstve, ktorý predložila spolu s Kanadou, Japonskom a Spojenými štátmi americkými, by mohol slúžiť ako základ pre rozhodnutie na 12. zasadnutí Konferencie ministrov. Návrh obsahuje úvahy, ako zlepšiť transparentnosť vo všetkých oblastiach poľnohospodárstva. Ide o iniciatívu, ktorá je pre 12. zasadnutie Konferencie ministrov dôležitá, pretože otázka väčšej transparentnosti a predvídateľnosti poľnohospodárskej podpory a obchodu nadobudla počas pandémie opäť svoj význam. Táto iniciatíva by mohla byť dôveryhodným prvkom programu potravinovej bezpečnosti, ktorý generálny riaditeľ WTO označil za prioritu 12. zasadnutia Konferencie ministrov.

               ·Domáca podpora v poľnohospodárstve: Rokovania o domácej podpore narúšajúcej obchod sú zakotvené v článku 20 Dohody WTO o poľnohospodárstve a sú súčasťou mandátu rozvojového programu z Dauhy, ako je stanovený v ministerskom vyhlásení z Dauhy zo 14. novembra 2001 (WT/MIN(01)/DEC/1). Vzhľadom na rozdielne pozície pri rokovaniach považuje EÚ za možný výsledok pracovný program nadväzujúci na 12. zasadnutie Konferencie ministrov, ktorý bude zameraný na reformu domácej podpory narúšajúcej obchod.

               ·Verejné skladové hospodárstvo na účely potravinovej bezpečnosti: Cieľom rokovaní je dohodnúť sa na „trvalom riešení“, ktorým by sa naplnil cieľ vytýčený v ministerskom rozhodnutí z Bali zo 7. decembra 2013 o verejnom skladovom hospodárstve na účely potravinovej bezpečnosti (WT/MIN(13)/38-WT/L/913), ako ho vykladá následné rozhodnutie Generálnej rady WTO z 27. novembra 2014 (WT/L/939). Tento cieľ sa zopakoval v ministerskom rozhodnutí z Nairobi z 19. decembra 2015 (WT/MIN(15)/44-WT/L/979). Táto otázka môže byť súčasťou pracovného programu o domácej podpore.

               ·Vývozné obmedzenia v poľnohospodárstve: Rokovania o vývozných obmedzeniach v poľnohospodárstve vrátane oslobodenia Svetového potravinového programu od vývozných obmedzení ukázali, že veľká časť členov WTO podporuje záväzok neukladať takéto obmedzenia na nákupy na humanitárne účely. Vzhľadom na dôležitosť tejto otázky by EÚ mala naďalej podporovať návrh ministerského rozhodnutia o tejto otázke, ktorý by mohol predstavovať dôležitý prvok balíka o potravinovej bezpečnosti na 12. zasadnutí Konferencie ministrov. EÚ by mala podporiť dohodnutý výsledok.

               ·Hospodárska súťaž pri vývoze v poľnohospodárstve: Hoci sa domnievame, že sa treba snažiť o zlepšovanie transparentnosti aj disciplíny, pokiaľ ide o hospodársku súťaž pri vývoze, realita rokovaní ukazuje, že záujem je len obmedzený. Existuje však istá nádej, že na 12. zasadnutí Konferencie ministrov dôjde k pokroku v zlepšovaní transparentnosti. EÚ v tejto súvislosti zahrnula niekoľko podnetov do nášho spoločne predloženého návrhu (JOB/AG/213) ministerského rozhodnutia o zlepšení transparentnosti v poľnohospodárstve. V oblasti hospodárskej súťaže pri vývoze prebieha aj trojročné preskúmanie rozhodnutia z Nairobi o hospodárskej súťaži pri vývoze (WT/MIN(15/45) v rámci riadneho zasadnutia výboru pre poľnohospodárstvo, ako sa stanovuje v odseku 5 uvedeného rozhodnutia. Účelom je preskúmať pravidlá obsiahnuté v rozhodnutí. Dohodlo sa, že preskúmanie sa odloží až do ďalšieho zasadnutia výboru pre poľnohospodárstvo v marci 2022. Takáto dohoda si bude možno vyžadovať rozhodnutie na ministerskej úrovni na 12 zasadnutí Konferencie ministrov. EÚ tento odklad podporuje.

               ·Prístup na trh v poľnohospodárstve: Diskusie o rokovaniach o prístupe na trh v poľnohospodárstve ukázali, že v blízkej budúcnosti neexistuje žiadna ochota ani reálna šanca na akékoľvek obnovenie rokovaní o znížení ciel vo WTO. Niektorí členovia WTO však predložili návrhy, ktorých cieľom je začať rokovania po 12. zasadnutí Konferencie ministrov vrátane návrhu v oblasti zjednodušenia colných sadzieb, ktorý obsahuje výpočty ekvivalentov ad valorem. EÚ považuje prvky transparentnosti za jediný možný výsledok, pokiaľ ide o prístup na trh. To by malo zahŕňať návrh (JOB/AG/212) Austrálie, Brazílie, Kanady a Ukrajiny týkajúci sa transparentnosti uplatňovaných zmien sadzieb a zaobchádzania s tovarom počas prepravy, ktorý EÚ podporuje. EÚ by mala podporiť dohodnutý výsledok.

               ·Osobitný ochranný mechanizmus v poľnohospodárstve: Vzhľadom na rozdielne pozície a nedostatočné zapojenie členov sa na 12. zasadnutí Konferencie ministrov neočakáva žiadny výsledok. Je však v záujme EÚ zaistiť, aby sa o osobitnom ochrannom mechanizme nerokovalo ako o samostatnom prvku, ale skôr v rámci širších rokovaní o prístupe na trh.

               ·Preskúmanie rozhodnutia o colných kvótach z Bali: Rokovania o preskúmaní Dohovoru o správe colných kvót pre poľnohospodárske výrobky v zmysle článku 2 Dohody o poľnohospodárstve (WT/MIN(13)/39, WT/L/914) by mali dospieť k záveru do 31. decembra 2021. Súčasný nerovný rozsah pôsobnosti rozhodnutia, v ktorom sa USA a rozvojové krajiny oslobodzujú od mechanizmu nevyčerpaných kvót, je neprijateľný. Vzhľadom na rokovania, ktoré prebiehajú na riadnom zasadnutí výboru pre poľnohospodárstvo, je možné, že namiesto výsledku na ministerskej úrovni sa bude zvažovať výsledok na úrovni Generálnej rady. EÚ by mala podporiť dohodnutý výsledok.

               ·Bavlna: Vzhľadom na rozdielne pozície pri rokovaniach by najpravdepodobnejším výsledkom na 12. zasadnutí Konferencie ministrov mohli byť len určité zlepšenia transparentnosti. EÚ zahrnula úvahu o transparentnosti v oblasti bavlny do spoločne predloženého návrhu ministerského rozhodnutia (JOB/AG/213) o zlepšení transparentnosti v poľnohospodárstve.

               ·Najmenej rozvinuté krajiny a osobitné a diferencované zaobchádzanie: Rokovania o ustanoveniach o osobitnom a diferencovanom zaobchádzaní sú súčasťou rozvojového programu z Dauhy a možný výsledok na 12. zasadnutí Konferencie ministrov by mohol objasniť existujúce ustanovenia alebo poskytnúť dodatočné osobitné a diferencované zaobchádzanie pre skupinu najmenej rozvinutých krajín a prípadne aj pre iných zraniteľných členov WTO. Vzhľadom na dôležitosť tejto otázky by EÚ mala podporiť dohodnutý výsledok.

               ·Oznámenia: Keďže je nutné zlepšiť transparentnosť a súlad s existujúcimi požiadavkami na oznamovanie, EÚ predložila návrh rozhodnutia Generálnej rady o postupoch na posilnenie transparentnosti a zlepšenie súladu s požiadavkami na oznamovanie podľa dohôd WTO (JOB/GC/204/Rev.7). Prebiehajú rokovania a EÚ by mala podporiť dohodnutý výsledok.

               ·Obchodné otázky: V snahe posilniť účinnosť práce riadnych zasadnutí rád a výborov WTO, najmä pokiaľ ide o zvažovanie obchodných otázok, EÚ predložila WTO návrh rozhodnutia Generálnej rady o procesných usmerneniach pre rady a výbory WTO zaoberajúce sa obchodnými otázkami (WT/GC/W/777/Rev.6). Prebiehajú rokovania a EÚ by mala podporiť dohodnutý výsledok.

               Keďže v súčasnosti prebiehajú rokovania o všetkých uvedených prvkoch, Komisia očakáva, že Rada prijme rozhodnutie o pozícii EÚ k výsledku rokovaní, hneď ako sa objasní situácia v súvislosti s relevantnými zneniami počas samotnej Konferencii ministrov.

               Iniciatíva je plne v súlade s existujúcimi ustanoveniami v danej oblasti politiky. Podobné rozhodnutia boli už vypracované pre predchádzajúce Konferencie ministrov WTO, a to naposledy pre 11. Konferenciu ministrov WTO v roku 2017.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Konferencia ministrov WTO je orgán zriadený dohodou, konkrétne Dohodou o založení WTO, ktorý má podľa článku IV ods. 1 uvedenej dohody právomoc prijímať rozhodnutia o všetkých otázkach, na ktoré sa vzťahujú všetky mnohostranné obchodné dohody vrátane rozhodnutí s právnymi účinkami.

               Vyššie uvedené pripravované akty sú akty s právnymi účinkami, keďže môžu ovplyvniť práva a povinnosti Únie.

               Pripravované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov sa týkajú spoločnej obchodnej politiky, keďže do nej patria plánované možné rozhodnutia o otázkach DDA.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2021/0350 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na 12. zasadnutí Konferencie ministrov Svetovej obchodnej organizácie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o založení Svetovej obchodnej organizácie uzavretá v Marrákeši (ďalej len „Dohoda o založení WTO“) bola Úniou uzavretá rozhodnutím Rady 94/800/ES z 22. decembra 1994
                  4
                a nadobudla platnosť 1. januára 1995.

               (2)Podľa článkov IV ods. 1 a IX ods. 1 Dohody o založení WTO môže Konferencia ministrov Svetovej obchodnej organizácie („WTO“) prijímať rozhodnutia konsenzom.

               (3)Konferencia ministrov WTO môže na svojom 12. zasadnutí, ktoré sa uskutoční 30. novembra – 3. decembra 2021, prijať rozhodnutia o dotáciách na rybolov, obchode a zdraví, opatreniach týkajúcich sa duševného vlastníctva stanovených v dohode TRIPS v čase pandémie COVID-19 a iných pandémií, zlepšovaní transparentnosti v poľnohospodárstve, domácej podpore v poľnohospodárstve, verejnom skladovom hospodárstve na účely potravinovej bezpečnosti, vývozných obmedzeniach v poľnohospodárstve vrátane oslobodenia Svetového potravinového programu od vývozných obmedzení, hospodárskej súťaži pri vývoze v poľnohospodárstve, prístupe na trh v poľnohospodárstve, osobitnom ochrannom mechanizme v poľnohospodárstve, preskúmaní rozhodnutia z Bali o colných kvótach, bavlne, najmenej rozvinutých krajinách a osobitnom a diferencovanom zaobchádzaní, oznámeniach a obchodných otázkach.

               (4)Je vhodné stanoviť pozíciu, ktorá sa má zaujať v mene Únie na Konferencii ministrov WTO, pretože tieto rozhodnutia sú pre Úniu záväzné.

               (5)Rokovania o dotáciách na rybolov sú súčasťou rozvojového programu z Dauhy a boli stanovené za prioritu v cieli OSN v oblasti udržateľného rozvoja č. 14 v čiastkovom cieli 6 (ďalej len „SDG 14.6“), na ktorom sa dohodli hlavy štátov v roku 2015, a v ministerskom rozhodnutí WTO z 13. decembra 2017 (WT/MIN(17)/64). So zreteľom na dôležitosť tejto otázky pre obchod a udržateľný rozvoj a skutočnosť, že Únia je jedným z navrhovateľov, by Únia mala podporiť dohodnutý výsledok.

               (6)Diskusie o otázkach obchodu a zdravia sa začali v roku 2020 návrhom 13 podobne zmýšľajúcich krajín (ďalej len „Ottawská skupina“) v rámci WTO (WTO/GC/223) z 24. novembra 2020 s cieľom dohodnúť sa na iniciatíve v oblasti obchodu a zdravia v reakcii na súčasnú a budúce pandémie. EÚ patrila medzi pôvodných zástancov iniciatívy. 15. júla 2021 bol WTO predložený revidovaný návrh vyhlásenia Generálnej rady (WT/GC/W/823), ktorý sa týka opatrení obchodnej politiky proti pandémii COVID-19 a ktorý má posilniť odolnosť voči budúcim pandémiám. Vzhľadom na dôležitosť tejto otázky by Únia mala podporiť výsledok v tejto oblasti.

               (7)Rokovania o opatreniach týkajúcich sa duševného vlastníctva stanovených v dohode TRIPS v časoch pandémie vrátane pandémie COVID-19 sú súčasťou prebiehajúcich diskusií v rámci WTO o tom, ako môže obchodný systém zlepšiť celosvetový prístup k vakcínam a terapeutikám proti ochoreniu COVID-19. Niekoľko členov WTO predložilo 21. mája 2021 Rade WTO pre TRIPS oznámenie s revidovaným návrhom výnimky z určitých ustanovení dohody TRIPS na prevenciu, zamedzenie šírenia a liečbu ochorenia COVID-19 (IP/C/W/669/Rev.1). Únia predložila 4. júna 2021 Generálnej rade WTO oznámenie o naliehavých opatreniach obchodnej politiky proti kríze COVID-19 (WT/GC/231) a Rade WTO pre TRIPS oznámenie s názvom Naliehavé opatrenia obchodnej politiky proti kríze COVID-19: duševné vlastníctvo (IP/C/W/680). EÚ 18. júna 2021 predložila Rade WTO pre TRIPS oznámenie s návrhom vyhlásenia o dohode TRIPS a verejnom zdraví v čase pandémie (IP/C/W/681), ktorého cieľom je objasniť alebo uľahčiť používanie povinného systému udeľovania licencií stanoveného v dohode TRIPS, aby v čase pandémie fungoval čo najefektívnejšie. Vzhľadom na dôležitosť tejto otázky by Únia mala podporiť výsledok v súlade s uvedenými oznámeniami EÚ. Pozícia, ktorá sa má zaujať v mene EÚ, by zároveň mala byť dostatočne flexibilná, aby dokázala zohľadniť dynamickú povahu prebiehajúceho procesu založeného na textoch, a to aj pokiaľ ide o nástroj používaný Konferenciou ministrov. EÚ by predovšetkým mala zostať otvorená prijatiu ďalších prvkov, ktorých cieľom je posilniť alebo zjednodušiť využívanie existujúcej flexibility stanovenej v dohode TRIPS v čase pandémie COVID-19, počas iných pandémií alebo za iných mimoriadne naliehavých okolností súvisiacich s verejným zdravím, ktoré môžu navrhnúť iní členovia WTO.

               (8)Rokovaniam o zlepšovaní transparentnosti v poľnohospodárstve ako prierezovej otázke sa počas pandémie COVID-19 začala opäť venovať pozornosť, keďže transparentnosť prispieva k udržaniu otvorených obchodných tokov. Transparentnosť je základným prvkom pri monitorovaní povinností vyplývajúcich z Dohody o poľnohospodárstve, pri príprave rokovaní a pri zabezpečovaní spravodlivých, účinných a odolných poľnohospodárskych trhov a obchodu. Vzhľadom na dôležitosť tejto otázky Únia spolu s Kanadou, Japonskom a Spojenými štátmi americkými predložili návrh ministerského rozhodnutia o zlepšovaní transparentnosti v poľnohospodárstve (JOB/AG/213), a preto by Únia mala podporiť dohodnutý výsledok.

               (9)Rokovania o domácej podpore narúšajúcej obchod sú zakotvené v článku 20 Dohody WTO o poľnohospodárstve a sú súčasťou mandátu rozvojového programu z Dauhy, ako je stanovený v ministerskom vyhlásení z Dauhy zo 14. novembra 2001 (WT/MIN(01)/DEC/1). Vzhľadom na rozdielne pozície pri rokovaniach považuje EÚ za možný výsledok pracovný program nadväzujúci na 12. zasadnutie Konferencie ministrov, ktorý bude zameraný na reformu domácej podpory narúšajúcej obchod. Vzhľadom na dôležitosť tejto otázky by Únia mala podporiť dohodnutý výsledok.

               (10)Cieľom rokovaní je dohodnúť sa na „trvalom riešení“, ktorým by sa naplnil cieľ vytýčený v ministerskom rozhodnutí z Bali zo 7. decembra 2013 o verejnom skladovom hospodárstve na účely potravinovej bezpečnosti (WT/MIN(13)/38-WT/L/913), ako ho vykladá následné rozhodnutie Generálnej rady WTO z 27. novembra 2014 (WT/L/939). Tento cieľ sa zopakoval v ministerskom rozhodnutí z Nairobi z 19. decembra 2015 (WT/MIN(15)/44-WT/L/979). Vzhľadom na dôležitosť tejto otázky by Únia mala podporiť dohodnutý výsledok. Táto otázka môže byť súčasťou pracovného programu o domácej podpore.

               (11)Rokovania o vývozných obmedzeniach v poľnohospodárstve vrátane oslobodenia Svetového potravinového programu od vývozných obmedzení ukázali, že veľká časť členov WTO podporuje záväzok neukladať takéto obmedzenia na nákupy na humanitárne účely. Vzhľadom na návrh ministerského rozhodnutia v tejto veci a skutočnosť, že ide o dôležitý prvok balíka opatrení v oblasti potravinovej bezpečnosti na 12. zasadnutí Konferencie ministrov, by Únia mala podporiť dohodnutý výsledok.

               (12)Na riadnom zasadnutí výboru pre poľnohospodárstvo prebieha trojročné preskúmanie pravidiel obsiahnutých v rozhodnutí z Nairobi o hospodárskej súťaži pri vývoze (WT/MIN(15/45) v súlade s mandátom uvedeným v odseku 5 uvedeného rozhodnutia. Dohodlo sa, že preskúmanie sa odloží až do ďalšieho zasadnutia výboru pre poľnohospodárstvo v marci 2022. Takáto dohoda si bude možno vyžadovať rozhodnutie na ministerskej úrovni na 12 zasadnutí Konferencie ministrov. EÚ tento odklad podporuje. Diskusie okrem toho ukázali istý záujem členov o zlepšovanie transparentnosti v oblasti hospodárskej súťaže pri vývoze. EÚ v tejto súvislosti zahrnula niekoľko podnetov do svojho spoločne predloženého návrhu (JOB/AG/213) ministerského rozhodnutia o zlepšovaní transparentnosti v poľnohospodárstve. Vzhľadom na to, že Únia je jedným z navrhovateľov, mala by podporiť dohodnutý výsledok.

               (13)Diskusie o rokovaniach o prístupe na trh v poľnohospodárstve ukázali, že v blízkej budúcnosti neexistuje žiadna ochota ani reálna šanca na akékoľvek obnovenie rokovaní o znížení ciel vo WTO. Niektorí členovia WTO však predložili návrhy, ktorých cieľom je začať rokovania po 12. zasadnutí Konferencie ministrov vrátane návrhu v oblasti zjednodušenia colných sadzieb, ktorý obsahuje výpočty ekvivalentov ad valorem. EÚ považuje prvky transparentnosti za jediný možný výsledok, pokiaľ ide o prístup na trh. To by malo zahŕňať návrh (JOB/AG/212) Austrálie, Brazílie, Kanady a Ukrajiny týkajúci sa transparentnosti uplatňovaných zmien sadzieb a zaobchádzania s tovarom počas prepravy, ktorý EÚ podporuje. Únia by mala podporiť dohodnutý výsledok.

               (14)Rokovania o osobitnom ochrannom mechanizme v poľnohospodárstve pokračovali podľa predložených návrhov a ministerského rozhodnutia z Nairobi (WT/MIN(15)/43 – WT/L/978). Vzhľadom na rozdielne pozície a nedostatočné zapojenie členov sa na 12. zasadnutí Konferencie ministrov neočakáva žiadny výsledok. Je však záujme EÚ zaistiť, aby sa o osobitnom ochrannom mechanizme nerokovalo ako o samostatnom prvku. Únia by preto mala podporiť výsledok o osobitnom ochrannom mechanizme len vtedy, ak je súčasťou širších rokovaní o prístupe na trh.

               (15)Rokovania o preskúmaní Dohovoru o správe colných kvót pre poľnohospodárske výrobky v zmysle článku 2 Dohody o poľnohospodárstve (WT/MIN(13)/39, WT/L/914) by mali dospieť k záveru do 31. decembra 2021. Súčasný nerovný rozsah pôsobnosti rozhodnutia, v ktorom sa USA a rozvojové krajiny oslobodzujú od mechanizmu nevyčerpaných kvót, je neprijateľný. Vzhľadom na rokovania, ktoré prebiehajú na riadnom zasadnutí výboru pre poľnohospodárstvo, je možné, že namiesto výsledku na ministerskej úrovni sa bude zvažovať výsledok na úrovni Generálnej rady. Únia by mala podporiť dohodnutý výsledok.

               (16)Rokovania o bavlne pokračovali v rámci stanovenom v odsekoch 5, 6 a 7 ministerského rozhodnutia z Bali o bavlne (WT/MIN(13)/41 – WT/L/916) a v odseku 14 ministerského rozhodnutia z Nairobi o bavlne (WT/MIN(15)/46 – WT/L/981). Vzhľadom na rozdielne pozície pri rokovaniach by najpravdepodobnejším výsledkom na 12. zasadnutí Konferencie ministrov mohli byť len určité zlepšenia v oblasti transparentnosti. Únia by mala podporiť dohodnutý výsledok.

               (17)Rokovania o ustanoveniach o osobitnom a diferencovanom zaobchádzaní sú súčasťou rozvojového programu z Dauhy a možný výsledok na 12. zasadnutí Konferencie ministrov by mohol objasniť existujúce ustanovenia alebo poskytnúť dodatočné osobitné a diferencované zaobchádzanie pre skupinu najmenej rozvinutých krajín a prípadne aj pre iných zraniteľných členov WTO. Vzhľadom na dôležitosť tejto otázky by Únia mala podporiť dohodnutý výsledok.

               (18)V Generálne rade prebiehajú rokovania o oznámeniach, pokiaľ ide o návrh rozhodnutia Generálnej rady o postupoch na posilnenie transparentnosti a zlepšenie súladu s požiadavkami na oznamovanie podľa dohôd WTO (JOB/GC/204/Rev.7). Vzhľadom na dôležitosť zlepšovania transparentnosti a súladu s existujúcimi požiadavkami na oznamovanie a úlohu Únie ako jedného z navrhovateľov návrhu by Únia mala podporiť dohodnutý výsledok v tejto oblasti.

               (19)V Generálnej rade prebiehajú rokovania o obchodných otázkach, pokiaľ ide o rozhodnutie o procesných usmerneniach pre rady a výbory WTO zaoberajúce sa obchodnými otázkami (WT/GC/W/777/Rev.6). Vzhľadom na dôležitosť posilnenia účinnosti práce riadnych zasadnutí rád a výborov WTO, najmä pokiaľ ide o zvažovanie obchodných otázok, a úlohu Únie ako jedného z navrhovateľov návrhu, by Únia mala podporiť dohodnutý výsledok v tejto oblasti,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na 12. zasadnutí Konferencie ministrov WTO, je táto:

               Pripojiť sa ku konsenzu, ktorý dosiahli členovia WTO s cieľom prijať rozhodnutia o dotáciách na rybolov, obchode a zdraví, opatreniach týkajúcich sa duševného vlastníctva stanovených v dohode TRIPS v čase pandémie COVID-19 a iných pandémií, zlepšovaní transparentnosti v poľnohospodárstve, domácej podpore v poľnohospodárstve, verejnom skladovom hospodárstve na účely potravinovej bezpečnosti, vývozných obmedzeniach v poľnohospodárstve vrátane oslobodenia Svetového potravinového programu od vývozných obmedzení, hospodárskej súťaži pri vývoze v poľnohospodárstve, prístupe na trh v poľnohospodárstve, osobitnom ochrannom mechanizme v poľnohospodárstve, preskúmaní rozhodnutia z Bali o colných kvótach
                  5
               , bavlne, najmenej rozvinutých krajinách a osobitnom a diferencovanom zaobchádzaní, oznámeniach a obchodných otázkach.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady
                  94/800/ES
                   z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

                     (2)

                        Pokiaľ by, v rozpore so súčasnými očakávaniami, bol konsenzus formalizovaný vo forme medzinárodnej dohody, ktorou sa mení Dohoda o založení WTO, alebo mnohostrannej medzinárodnej dohody medzi niektorými členmi WTO, Komisia po prijatí týchto dokumentov a ich predložení na prijatie na 12. zasadnutí Konferencie ministrov alebo dotknutými členmi WTO počas tohto zasadnutia Konferencie ministrov pripraví nevyhnutné návrhy v súlade s článkom 218 ods. 6 ZFEÚ.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Ú. v. ES L 336, 23.12.1994, s. 1.

                     (5)

                        So zreteľom na druhú vetu článku IV ods. 2 Dohody o založení WTO to zahŕňa možný konsenzus dosiahnutý medzi členmi WTO, pokiaľ ide o prijatie rozhodnutia týkajúceho sa preskúmania Dohovoru o správe colných kvót pre poľnohospodárske výrobky, ako sa vymedzuje v článku 2 Dohody o poľnohospodárstve (WT/MIN(13)/39, WT/L/914)) (rozhodnutie o colných kvótach z Bali) na zasadnutí Generálnej rady.